Jou tiener en depressie: Ken die simptome - Jou Gesin | Solidariteit WêreldJou Gesin | Solidariteit Wêreld
Tuis › Artikels › Jou tiener en depressie: Ken die simptome
Jou tiener en depressie: Ken die simptome
Tieners wêreldwyd is midde in 'n geestesgesondheidskrisis. Depressie- en selfdoodkoerse onder tienerseuns het sedert 2010 toegeneem terwyl die toename in depressie onder meisies sedert 2007 net mooi verdubbel het.
Suid-Afrikaanse kinders is geen uitsondering nie. Volgens Lwanele Khasu, 'n kliniese sielkundige by Ubuntu Family Health Centre, kan tekens van depressie, stres en angstigheid vroeg reeds by ons kinders waargeneem word.
"Ons lewe in 'n veeleisende en spanningsvolle samelewing. Kinders is onder geweldige druk om akademies sowel as op die sportveld te presteer. Voeg daarby blootstelling aan hoë vlakke van geweld (direk en indirek) – soos inbrake in die buurt, kapings, nuus oor moorde en politieke kwessies – en dit begin om ons kinders onder te kry," reken Khasu. Bakleiery tussen ouers en finansiële druk kan ook tot gevolg hê dat talle van Suid-Afrika se kinders, nes ons land se volwassenes, met posttraumatiese stres lewe.
Nuwe navorsing toon nou dat slimfone ook 'n faktor is wat 'n aansienlike rol in tienerdepressie speel. Volgens statistieke het depressiekoerse wêreldwyd begin toeneem sedert slimfone gewild geword het. Die generasie tieners gebore na 1995 (ook genoem generasie Z) was die eerste generasie wat hulle hele adolessensie in die era van slimfone deurgebring het. Hulle is ook die eerste groep tieners wat sosiale media as 'n onafskeidbare deel van die sosiale lewe ervaar het.
Depressiekoerse vir meisies styg vinniger as dié vir seuns
Vorige navorsing toon dat daar by beide tienermeisies en tienerseuns 'n verband bestaan tussen hulle geestelike welsyn en die hoeveelheid tyd wat hulle op hul slimfone deurbring – hoe meer tyd tieners op hul slimfone deurbring, hoe meer neem hulle ongelukkigheid toe. Nuwe data dui nou daarop dat die verband sterker waarneembaar is by meisies as by seuns.
Meisies verwyl meer tyd aan die stuur van boodskappe op hulle slimfone. Boodskappe word dikwels geskryf, uitgevee, en oorgeskryf. En selfs 'n kort pouse voordat 'n antwoord ontvang word kan angstigheid veroorsaak, is kenners se mening. Meisies is ook groter sosialemediagebruikers as seuns terwyl dit 'n baie sterker effek op hulle het – populariteit en positiewe sosiale interaksies is vir meisies belangriker as vir seuns.
Kenners reken die wyse waarop daar in sosiale media personas geskep en 'n hiërargie ontwikkel word met die hoeveelheid volgelinge as maatstaf, kan aanleiding gee tot stres. Gekombineer met die mens se neiging om hom/haarself met ander op sosiale media te vergelyk, kan dit tot depressie lei. Die feit dat slimfone selfs saans bed toe geneem word vererger dinge, aangesien slaap ook so ondermyn word.
Eerstens kan ouers hulle tieners help deur hul toetrede tot sosiale media uit te stel. Die wet sê dat 'n kind eers vanaf 13-jarige ouderdom 'n sosialemedia-rekening in sy/haar eie naam mag besit.
Onder ouer tieners is die situasie meer kompleks omdat die gebruik van sosiale media so deurdringend is. Vriendegroepe moet aangemoedig word om oor uitdagings soos dié te praat. Heelwat tieners is moontlik alreeds bewus daarvan dat sosiale media hulle angstig of hartseer laat voel. Laat jou tiener en sy/haar maats ooreenkom om mekaar meer te bel, soms 'n blaaskans weg van sosiale media te neem, of ander te laat weet dat hulle nie dadelik op boodskappe gaan reageer nie – en dat dit nie beteken hulle is kwaad of ontsteld nie.
Khasu waarsku dat ouers moet oplet hoe hul kinders optree, veral as daar merkbare verandering soos buierigheid, irritasie of onttrekking plaasvind.
As ouer moet jy op die uitkyk wees vir tekens soos:
Vergeetagtigheid en die gereelde verlê van items.
'n Skielike ongemotiveerdheid vir skoolwerk of belangeloosheid wat vriende betref.
Ongewone verandering in geaardheid en persoonlikheid.
Skielike bangheid, skrikkerigheid of angs – kan onvermoë om te slaap en nagmerries insluit.
Sukkel om te konsentreer.
'n Skielike verlies van eetlus.
Fisieke simptome soos hoofpyn.
Die gebruik van alkohol in 'n poging om gevoelens te hanteer.
Indien jy enige van bogenoemde tekens en simptome by jou kind opmerk en dit duur langer as twee weke, moet jy hulp soek. "Dit is dan kwalik 'n fase wat gaan oorgaan," waarsku Khasu.
Ten slotte wys hy daarop dat geestesongesteldhede dikwels 'n stigma dra. "Dis nodig dat jy jou kind in so 'n geval help om te verstaan dat daar geen skade in is om hulp te soek nie."
https://www.thejakartapost.com/life/2020/01/21/why-teen-depression-rates-are-rising-faster-for-girls-than-boy.html